מחאה שנערכה בדלהי שבהודו נגד "יום שריפת הקוראן הבינלאומי" עליו הכריז הכומר טרי ג'ונס ביום ציון פיגועי 11 בספטמבר.**השחתת הקוראן** היא תופעה בה פעילי מפלגות ימין או אנשי דת בעולם המערבי משחיתים את הקוראן בדרכים שונות ולשם מטרות שונות.

המצב החוקי
----------

במדינות רבות באירופה היו חוקים שאסרו על חילול הקודש. אולם במהלך המאה ה-20 נעשה אך מעט שימוש בחוקים אלו ובחלק מהמדינות החוקים בוטלו. בצרפת החוק בוטל כבר בשנת 1881, ובאירלנד החוק בוטל בשנת 2018. בנורווגיה, הולנד ושוודיה החוקים בוטלו ברבע הראשון של המאה ה-21. בדנמרק חוקק בשנת 1866 חוק שאסר על חילול הקודש, אך החוק לא נאכף מאז תחילת שנות ה-70. בשנת 2017, לאחר שאדם ששרף את הקוראן הועמד לדין באשמת חילול הקודש, החליט הפרלמנט הדני על ביטול החוק. בדצמבר 2023 העביר הפרלמנט הדני חוק האוסר לשרוף, ללכלך, לרמוס או לחתוך כתבים דתיים מוכרים כמו הביבלייה הנוצרית, התנ"ך, או הקוראן.

אירועים נודעים
--------------

### שריפת הקוראן בפלורידה (2011)

בספטמבר 2010 הודיע הכומר האיוונגליסטי טרי ג'ונס מפלורידה שבארצות הברית כי בכוונתו לערוך שריפת 200 ספרי קוראן לציון יום השנה לפיגועי 11 בספטמבר, בשל בניית מסגד במקום הפיגוע (אנ'). בעקבות לחצים בינלאומיים כבדים, והפגנות ברחבי העולם המוסלמי שגבו את חייהם של 20 בני אדם, הודיע כי הוא חוזר בו מכוונתו.

אולם ב-20 במרץ 2011 ערך את "משפט הקוראן" כנסיית גיינסוויל בו מצא כי ספר הקוראן אחראי ל"פשעים נגד האנושות", ושרף ספר קוראן. בעקבות שרפת הקוראן התפתחו מהומות אלימות באפגניסטן, שגבו את חייהם של כ-30 בני אדם, בהם גם עובדים מטעם האו"ם במקום. בארצות הברית האשימו את חמיד קרזאי, נשיא אפגניסטן, על שהסב את תשומת הלב לשריפת הקוראן.

### שריפות וביזוי הקוראן באירופה

שריפת הקוראן, לעיתים כשהוא עטוף בבשר חזיר, וצורות אחרות של חילול קודש כמו השלכת הספר ארצה הפכו לאירוע קבוע בעצרות של מפלגת הימין האנטי-איסלאמית "סטראם קורס" (Stram Kurs) ומנהיגה רסמוס פלודן (Rasmus Paludan), וכן של קבוצות קיצוניות דומות. מאז 2020, פלודן וחברי מפלגתו תכננו או ביצעו שריפות של ספרי קוראן במספר ערים בשוודיה, שבעקבותיהן פרצו מהומות אלימות בשוודיה, במהלכן המהומות נפצעו עשרות שוטרים ומפגינים.

בנורווגיה נוהגת קבוצת "Stop Islamisation of Norway" או SIAN מאז 2019 לשרוף, לקרוע או לבזות ספרי קוראן בעצרותיה.

בינואר 2023 הפגין פלודן סמוך לשגרירות הטורקית בשוודיה כשהוא שורף את הקוראן בהפגנה נגד האסלאם והניסיון של נשיא טורקיה להשפיע על חופש הביטוי בשוודיה, וכן על שטורקיה מעכבת את הצטרפות שוודיה לברית נאט"ו. באותו החודש קרע אדווין ואחנספלד, מנהיג הסניף של PEGIDA בהולנד, את הקוראן ליד הפרלמנט ההולנדי. באוגוסט ואחסנפלד קרע ורמס ספר קוראן מול שגרירות טורקיה. במהלך האירוע נזרקו עליו אבנים על ידי מפגיני-נגד. ואחנספלד השחית או שרף ספרי קוראן בהזדמנויות שונות – בהולנד, השחתת ספרי דת נתפסת כביקורת על אמונה ועל כן חוסה תחת חופש הביטוי ואינה ניתנת לענישה. עם זאת, באוקטובר הועמד ואחנספלד לדין על הדברים שאמר במהלך אחד מהאירועים בו השווה בין הקוראן ל"מיין קאמפף" ואמר ש"המאמינים בקוראן מחזיקים באותה אידאולוגיה כמו היטלר". בשל כך נמצא אשם בנובמבר 2023 ב"העלבה מכוונת של קבוצת אנשים" והוטלו עליו עבודות שירות.

ביוני 2023 אישר בית המשפט בסטוקהולם לקיים מחאה של שני אנשים מול מסגד במרכז העיר, הכוללת את שרפת הקוראן. לאור פסיקת בית המשפט, אחד משני המפגינים, סלוואן מומיקה, מהגר מעיראק, השליך את הקוראן בביזיון, חבט בו ורמס אותו, אחר כך הצית אותו ושם בו בשר חזיר. ביולי הושחת שוב ספר קוראן בסטוקהולם, מול שגרירות עיראק. גם בקופנהגן בירת דנמרק הוצתו והושחתו ספרי קוראן מול שגרירויות מצרים וטורקיה. בספטמבר באותה שנה, שרף מומיקה עותק נוסף של הקוראן בעיר מאלמה. בעקבות זאת פרצו מהומות אלימות בשכונת רוזנגורד בעיר, בה גרים בעיקר מהגרים מוסלמים, במהלכן צעירים הציתו צמיגים ורכבים, יידו אבנים, והשליכו קורקינטים ממונעים על ניידות משטרה.

תגובות לשריפות הקוראן
---------------------

### תגובות דיפלומטיות

תוכניתו של טרי ג'ונס לשרוף ספרי קוראן גררה גינויים ממדינות רבות ברחבי העולם. ראש ממשלת ישראל, בנימין נתניהו אמר ששריפת הקוראן שגויה ופוגעת בסובלנות ובשלום בין הדתות. מזכ"ל האומות המאוחדות אמר כי "פעולות כאלה לא יכולות להיות מוצדקות על ידי אף דת".

שריפת הקוראן בינואר 2023 גררה גינוי של מדינות ערביות ואסלאמיות, ובהן סעודיה, ירדן, כווית, איחוד האמירויות, מצרים וטורקיה שדרשה משוודיה לנקוט צעדים נגד שורפי הקוראן ונגד האיסלאמופוביה. נשיא טורקיה, רג'פ טאיפ ארדואן, הגיב לתקרית ואמר כי אין לשוודים לצפות שמדינתו תתמוך בהצטרפותה של שוודיה לברית נאט"ו בה היא חברה וללא אישורה שוודיה לא תוכל לבצע את המהלך.

בתגובה לשרפת הקוראן ביוני 2023 החזירה מרוקו את שגרירהּ משוודיה. סעודיה גינתה בחריפות את המעשה. ממשלות מוסלמיות רבות זימנו את שגריר שוודיה במדינתן לשיחת נזיפה.

בעקבות השחתת הקוראן מול שגרירות טורקיה בהולנד באוגוסט 2023 זימנה טורקיה את שגריר הולנד במדינה לשיחת נזיפה.

מועצת זכויות האדם של האו"ם גינתה את המתקפות על הקוראן, על אף התנגדותן של ארצות הברית ומדינות אירופה להחלטה.

### תגובות אלימות

בעיראק צבאו ביולי 2023 מאות מפגינים על שגרירות שוודיה במרכז בגדד, והציתו את המבנה.

בשוודיה היו מספר פעמים מהומות אלימות שכללו שריפת כלי רכב והתעמתות עם שוטרים, בעקבות שריפת הקוראן.

בדנמרק התפתחו מהומות אלימות שבהם נעצרו 23 מפגינים בעקבות שריפת הקוראן בשנת 2019.

### איומים לשריפת ספרי קודש של דתות אחרות כמחאה

בעקבות שריפת הקוראן בשוודיה בינואר 2023 קיבל סופר מצרי תושב שוודיה אישור מהרשויות לשרוף ספר תורה בהפגנה שלדבריו נועדה לחשוף את המוסר הכפול ביחס ליהודים ולמוסלמים בסטוקהולם, ולהעלות את תשומת הלב לסכסוך הישראלי-פלסטיני. לאחר התערבות הקהילות המקומיות – היהודית והמוסלמית – החליט לדחות את פעולתו.

גם ביוני 2023 הוגשה בקשה דומה לבית המשפט בשוודיה על ידי אזרח מוסלמי לאשר שרפת תנ"ך וביבלייה. בית המשפט אישר את הבקשה אך האזרח נסוג מכוונתו, ואמר כי לא התכוון לשרוף תנ"ך אלא למחות נגד אכיפה בררנית. כמה ימים לאחר מכן אישרה משטרת סטוקהולם למפגינה שוודית לשרוף ספר תורה, לדבריה במחאה על הפרת זכויות ילדים. בפועל האישה הציתה דף נייר ריק שלדבריה מסמל את "המערכת השוודית שהיא ריקה מתוכן".

ראו גם
------

* פרשת קריקטורות מוחמד (2006)

הערות שוליים
------------

1. ↑  Silja Thoms, Quran burning: How much blasphemy is allowed in Europe?, Deutsche Welle, ‏22 ביולי 2023
2. ↑  Greg Wilford, Quran-burner trial dropped after Danish parliament revokes centuries-old blasphemy law | The Independent, The Independent, ‏3 ביוני 2017
3. ↑  דוד ברון, מחשש לטרור: דנמרק אסרה על שריפת הקוראן, באתר ישראל היום, 7 בדצמבר 2023
4. ↑  Bryant, Miranda (2023-12-07). "Danish MPs vote to ban desecration of religious texts after Qur'an burnings". *The Guardian* (באנגלית בריטית). ISSN 0261-3077. נבדק ב-2024-04-02.
5. ↑  סוכנויות הידיעות, שריפת הקוראן ב-11/9: יוזם האירוע לא מוותר, באתר ynet, 9 בספטמבר 2010
6. ↑  Nina Lorvik NTB, Islamkritiker Rasmus Paludan brente Koran surret inn i bacon, Nettavisen, ‏2019-05-02 (בנורווגית)
7. ↑  Adam Taylor, How Quran burners got the global attention they wanted, וושינגטון פוסט, ‏August 3, 2023
8. ↑  Rachael Kennedy, Danish Quran-burning politician gaining support for election candidacy, euronews, ‏2019-04-25 (באנגלית)
9. ↑  AFP, Riot in Sweden amidst Quran-burning rally | New Straits Times, NST Online, ‏2020-08-29 (באנגלית)
10. ↑  Nyheter, S. V. T. (2020-08-30). "Upplopp i Ronneby – stenkastning mot polis och räddningstjänst". *SVT Nyheter* (בשוודית). נבדק ב-2024-04-02.
11. ↑  אסף אוני, ‏שבדיה בוערת: מהומות אלימות בכמה מוקדים בעקבות אירועי שריפת קוראן, באתר גלובס, 18 באפריל 2022
12. ↑  Koran-brenning i Kristiansand førte til bråk, Dagsavisen, ‏2019-11-16 (בנורווגית)
13. ↑  NTB, Sian-profil rev i stykker koranen foran motdemonstrantene – ble lagt i bakken, www.abcnyheter.no, ‏2020-08-29 (בנורווגית)
14. ↑  דלית הלוי, הפגנות בשבדיה במחאה על שריפת הקוראן, באתר ערוץ 7, 21 בינואר 2023
15. ↑  איתמר מרגלית, קוראן עלה באש: מתיחות שיא בין טורקיה לשוודיה, באתר כאן – תאגיד השידור הישראלי, 22 בינואר 2023
16. ↑  Dutch prosecutors investigate activist who desecrated Quran, AP News, ‏2023-04-14 (באנגלית)
17. ↑  AFP, Far-right activist rips up Quran during protest in the Netherlands, The Times of Israel, ‏19.8.2023
18. ↑  Far-right protester tears up Quran in front of Turkey embassy in Netherlands, i24NEWS, ‏19.8.23
19. ↑  Voorman van Pegida krijgt taakstraf voor beledigen moslims, niet voor verscheuren van koran, Brabants Dagblad, ‏23-11-23
20. ↑  יענקי פרבר, זעם מוסלמי גדול: מפגין קרע דפים מהקוראן וניגב בהם את הנעל שלו, באתר בחדרי חרדים, 29 ביוני 2023
21. 1 2  אייכנר, איתמר (2023-08-17). "בישראל מזהירים: עקב השחתות הקוראן בשבדיה - עלה איום הטרור במדינה". *Ynet*. נבדק ב-2023-11-16.
22. ↑  Korans burnt in front of Egyptian, Turkish embassies in Denmark, רויטרס, ‏25.7.23
23. ↑  Ruth Comerford (2023-09-04). "Violent protests after Quran burning in Sweden" (באנגלית בריטית). BBC. נבדק ב-2024-04-02.
24. ↑  Clashes erupt in Sweden's third largest city after another Quran burning and at least 3 are detained, AP News, ‏2023-09-04 (באנגלית)
25. ↑  Reaction to Quran burning plan pours in from around the world, CNN, ‏10.9.2010 (באנגלית)
26. ↑  İbrahim Khazen, Laith Al-jnaidi, Arab countries condemn violent desecration of Quran in Netherlands, Anadolu Agency, ‏25.1.23
27. 1 2  רויטרס‏, ארדואן על ההפגנות בשבדיה: "שלא יצפו לתמיכתנו בהצטרפות לנאט"ו", באתר וואלה!‏, 24 בינואר 2023
28. ↑  מרוקו החזירה את השגריר שלה משבדיה לאחר שאדם שרף קוראן בשטוקהולם, באתר ערוץ 7, 29 ביוני 2023
29. ↑  שחר קליימן, העולם המוסלמי מעלה הילוך נגד שבדיה: "אתם תישאו בהשלכות שריפת הקוראן", באתר ישראל היום, 22 ביולי 2023
30. ↑  Turkije roept Nederland ter verantwoording na verscheuren koran, nos.nl, ‏2023-08-21 (בהולנדית)
31. ↑  Gabrielle Tétrault-Farber, UN rights body passes disputed motion on religious hatred after Koran burning, רויטרס, ‏12.7.23
32. ↑  סוכנויות הידיעות, ‏שבדיה אישרה שריפת קוראן נוספת ואז הגיעה הנקמה בעיראק | צפו בתיעוד, באתר מעריב אונליין, 20 ביולי 2023
33. ↑  נטע בר, מהומות בשוודיה בעקבות שריפת הקוראן: "מיידים אבנים וצועקים אללה אכבר", באתר ישראל היום, 17 באפריל 2022  
ניסן צור, אחרי עוד שריפת קוראן: מהומות אלימות בשבדיה, באתר ערוץ 7, 4 בספטמבר 2023
34. ↑  Martin Selsoe Sorensen, In Copenhagen, Reaction to an Anti-Muslim Event Turns Violent, The New York Times, ‏15 באפריל 2019
35. ↑  David I. Klein, Muslim man says he’s delaying protest Torah burning near Israeli embassy in Sweden, טיימס אוף ישראל, ‏31.1.23
36. ↑  מזעזע | התכנון: שריפת ספר תורה בהפגנה בשוודיה, באתר ערוץ 7, 26 בינואר 2023
37. ↑  עכשיו 14 בעולם, שבדיה: המוסלמי שהודיע שישרוף תנ"ך מול שגרירות ישראל – התחרט, באתר עכשיו 14, 15 ביולי 2023
38. ↑  יואב זהבי ועקיבא ווייס, "הלב נחרד", "אירוע בזוי": גינויים חריפים בישראל לשריפת התנ"ך המתוכננת בשוודיה, באתר כאן – תאגיד השידור הישראלי, 14 ביולי 2023
39. ↑  אלדד בק, בפעם השנייה בתוך שבועיים: שבדיה תאפשר לשרוף מחר ספר תורה, באתר ישראל היום, 27 ביולי 2023
40. ↑  In about-face, Swedish woman burns paper instead of Torah outside Israeli embassy, The Times of Israel, ‏28.7.23